ไทยพาณิชย์หุ้นทุนปันผลแจก62สต.
บลจ.ไทยพาณิชย์ แจกเงินปันผลกองทุนเปิดไทยพาณิชย์หุ้นทุนปันผลหน่วยละ 62 สตางค์ รวมทั้งปีจ่าย 1.24 บาท
8 พ.ค. 2555

บลจ.ไทยพาณิชย์ แจกเงินปันผลกองทุนเปิดไทยพาณิชย์หุ้นทุนปันผลหน่วยละ 62 สตางค์ รวมทั้งปีจ่าย 1.24 บาท นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทฯ เตรียมจ่ายเงินปันผลให้กับผู้ถือหน่วยของกองทุนเปิดไทยพาณิชย์หุ้นทุนปันผล (SCBDV) สำหรับผลการดำเนินงานระหว่างวันที่ 1 พ.ค.2554-27 พ.ค.2555 ในอัตราหน่วยละ 1.24 บาท  โดยบริษัทได้จ่ายระหว่างกาลเมื่อวันที่ 2 มี.ค.2555 หน่วยละ 0.62 บาท ไปแล้วคงเหลือจ่ายในงวดนี้หน่วยละ 0.62 บาท สำหรับการจ่ายเงินปันผลในครั้งนี้คิดเป็นผลตอบแทนประมาณ 4.79% เมื่อเทียบกับมูลค่าหน่วยลงทุน ณ วันที่ 27 พ.ค. 2555 ซึ่งอยู่ที่ 12.9305 บาท/หน่วย โดยจะจ่ายให้กับผู้ถือหน่วยในวันที่ 11 พ.ค.2555 รวมเป็นเงิน 56.9 ล้านบาท นางโชติกา กล่าวว่า ภาวะการลงทุนในปี 2555 คาดว่าทิศทางตลาดจะเป็นขาขึ้นตามการฟื้นตัวของเศรษฐกิจไทย  โดยมีปัจจัยขับเคลื่อนหลักจากการบริโภคและการลงทุนทั้งจากภาครัฐและเอกชน บริษัทจดทะเบียนยังมีกำไรเติบโตดี รวมถึงกระแสเงินลงทุนยังไหลเข้าต่อเนื่อง อย่างไรก็ตามภาวะการลงทุนยังมีความเสี่ยงหลักจากปัญหาหนี้สินในประเทศแถบยุโรป   ทำให้ตลาดอาจมีความผันผวนสูงในช่วงที่มีปัจจัยลบเข้ามามีผลกระทบ    กองทุนจึงยังทยอยขายทำกำไรเป็นระยะๆ   และถือเงินสดสูงขึ้นในช่วงที่มีความผันผวนดังกล่าว